Oud-King neem leisels by Scarlets | Netwerk24
Oud-King neem leisels by Scarlets
03 Desember 2018 15:40
'n Voormalige agterlynafrigter van die Southern Kings gaan aanstaande seisoen die leisels by die Walliese klubspan die Scarlets oorneem.
Brad Mooar / Foto: Getty Images
Die 44-jarige Brad Mooar is die afgelope drie seisoene die Crusaders se hulpafrigter. Hy was 'n hulpafrigter by die Baaienaars 'n paar seisoene gelede toe die span nog aan die Superrugby-reeks deelgeneem het.
Mooar gaan Wayne Pivac ná die huidige seisoen vervang. Daar is vroeër vanjaar berig dat Pivac Warren Gatland as Wallis se afrigter gaan opvolg ná aanstaande jaar se Wêreldbeker-toernooi in Japan.
Volgens die BBC sê Mooar die geleentheid om die Scarlets af te rig, is te goed om van die hand te wys.
"Die Scarlets is 'n produk wat oor die wêreld heen bekend is, nie net as 'n wenklub nie, maar ook oor sy trotse geskiedenis en geesdriftige ondersteuners."
Die klub het verlede seisoen in die eindstryd van die Pro14-reeks verloor, nadat hulle in die 2016/17-seisoen as die kampioen gekroon is.